
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00564/2014-04
24.10.2014. године

Београд
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаноj 24.10.2014. године, донела је
О Д Л У К У

о акредитацији високошколске установе

Утврђује се да Универзитет у Београду - Факултет ветеринарске медицине, са седиштем у Београду, у ул. Булевар ослобођења 18,  DOCVARIABLE ConvertString(Sediste,1,5) \* MERGEFORMAT ПИБ 100266509,  DOCVARIABLE PIB \* MERGEFORMAT Матични број 07002009, испуњава прописане стандарде за акредитацију високошколских установа.

О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е

Високошколскa установа Универзитет у Београду - Факултет ветеринарске медицине, са седиштем у Београду, у ул. Булевар ослобођења 18,  DOCVARIABLE ConvertString(Sediste,1,5) \* MERGEFORMAT ПИБ 100266509,  DOCVARIABLE PIB \* MERGEFORMAT Матични број 07002009, је дана 28.03.2014. године поднела захтев за акредитацију установе под бројем 612-00-00564/2014-04. 

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе Универзитет у Београду - Факултет ветеринарске медицине и предлог одлуке, достављени су Комисији за акредитацију и проверу квалитета.

У складу са одредбама Закона о високом образовању Републике Србије, Универзитет у Београду - Факултет ветеринарске медицине је образовна установа коју је основала Влада Републике Србије, која организује и изводи академске студијске програме у образовно-научном пољу медицинских наука и области ветеринарских наука. 
Основни задаци високошколске установе Универзитет у Београду - Факултет ветеринарске медицине јасно и недвосмислено показују сврху и оправданост постојања Факултета. Задаци Установе су утврђени и формално усвојени од стране органа управљања Факултета и објављени на интернет страници Факултета. Циљеви Факултета произилазе из основних задатака Установе и обезбеђују остварење сопствене мисије. Циљеви Установе су такође објављени на интернет страници Факултета. 

Све активности Установе у складу су са основним задацима и циљевима Факултета, и оне се периодично унапређују. Установа има дугорочни план и програм рада и планирање је засновано на систематичном  и сталном прикупљању података и њиховој стручној анализи. Такође установа има и програм развоја научно-истраживачког подмлатка. У циљу унапређења квалитета студијских програма, научноистраживачког рада, као и свих других сегмената рада и управљања, Факултет периодично спроводи унутрашњу проверу квалитета и предузима превентивне и корективне мере за његово унапређење.

Постоји статутом утврђена организациона структура и систем управљања. Факултет има организациону структуру и систем управљања који у целини обезбеђују извршавање задатака и постизање циљева високошколске установе. У складу са Законом, Статутом Факултета дефинисане су на одговарајући начин надлежности и одговорности органа управљања и органа пословођења, стручних органа и студентског парламента. Рад органа управљања, стручних органа и студентског парламента периодично се оцењује.

Установа је поднела захтев за акредитацију следећих студијских програма:

1. Интегрисане академске студије Ветеринарска медицина, 360 ЕСПБ, за упис 156 студената у прву годину студија (акредитован 204.10.2014. године).

2. Докторске академске студије Ветеринарска медицина, 180 ЕСПБ, за упис 20 студената у прву годину студија (акредитован 24.10.2014. године)

4. Специјалистичке академске студије Ветеринарска медицина, 60 ЕСПБ, за упис 40 студената у прву годину студија (акредитован 24.10.2014. године).
Сви студијски програми су прихваћени су од стране надлежног органа Факултета, као и Сената Универзитета у Београду.

Студијски програми представљају повезане и углавном усклађене целине које обухватају циљеве, структуру и садржај, политику и процедуру уписа студената, методе учења и начин провере знања, исходе учења и компетенције студената у којима се сваки предмет из студијског програма исказује бројем ЕСПБ. На основу детаљне анализе описа квалификација и исхода учења студијских програма може се констатовати да студенти стичу квалификације које одговарају завршетку одређеног нивоа студија. На основу приложеног описа стандарда може се констатовати да сви студијски програми имају усклађену структуру одговарајуће ширине и примерене методе учења. Студијски програми чине скуп обавезних и изборних предмета, чијим се савладавањем обезбеђују неопходна знања и вештине за стицање дипломе одговарајућег нивоа и врсте студија. Установа има одговарајући распоред часова наставе за студенте. Настава се у погледу броја група изводи у складу са стандардима за поље медицинских наука.
Универзитет у Београду – Факултет ветеринарске медицине акредитован је као научноистраживачка организација Одлуком Министарства просвете и науке од 30.06.2011. године. 

На основу података датих у табелама, опису и прилозима може се констатовати да Факултет припрема и реализује савремене научноистраживачке националне и међународне пројекте. Садржај и резултати научноистраживачког рада су усклађени са циљевима високошколске установе и са националним и европским циљевима и стандардима високог образовања. Знања до којих високошколска установа долази спровођењем научноистраживачко рада укључују се континуирано у наставни  процес. На основу приказаних података о научноистраживачком  раду уочава се да установа углавном подстиче и обезбеђује услове наставном особљу да се активно бави научноистраживачким и стручним радом и да објављује резултате тог рада.
У току је рад на укупно 34 домаћа пројекта (од којих су 6 фундаментални, 9 иновациони и 19 развојни) и 2 међународна пројекта и у којима учествује 126 истраживача, од тога 84 наставника. Установа сарађује са четири факултета одговарајуће струке у Европи и са више установа у земљи. У установи је до сада одбрањена 451 магистарска теза и 696 докторских дисертација. Према приложеним подацима, у последњих 10 година публикован је 781 научни рад у часописима међународног значаја.
У Установи је ангажовано укупно 102 наставника (44 редовних професора, 20 ванредних професора и 35 доцената, 1 виши предавач и 2 предавача), од тога је 97 наставника запослено је са пуним радним временом у Установи и 5 наставника са непуним радним временом. Просечно оптерећење наставника у Установи је 6,18 часова недељно, а наставници запослени са пуним радним временом држе 97,15% наставе.
У Установи је такође ангажовано и 33 сарадника (28 асистената и 5 сарадника), сви запослени са пуним радним временом. Просечно оптерећење сарадника у Установи је 9,09 часова недељно.

Установа је доставила радне књижице за наставнике и сараднике који су запослени са пуним радним временом у Установи, као и уговоре о ангажовању за наставнике који су ангажовани по уговору. 
На Факултету је запослено укупно 106 ненаставних радника, од чега је 21 радник са високом, 4 радника са вишом, 40 радника са средњом стручном спремом, један ВКВ радник, 2 КВ радника и 38 радника са основном школом. Квалификација, односно степен стручне спреме запослених за обављање одређених послова утврђени су према природи и врсти посла, односно потребама сваког радног места у службе у којима раде. 

Установа има два библиотекара са високим образовањем, професор енглеског језика и књижевности и професор руског језика и књижевности. Послове информационих система обављају лица са неодговарајућим квалификацијама и то дипломирани ветеринар и дипломирани фотограф, што утиче на квалитет интернет презентације Факултета и јавну доступност релевантних података. Особље за обављање секретарских послова и послова студентске службе има квалификације на задовољавајућем нивоу. Послове секретара Факултета обавља дипломирани правник. Студентска служба Факултета запошљава четири извршиоца, при чему су шеф Одсека за опште послове и студентска питања и виши референти са високим образовањем .
На Факултету тренутно студира укупно 1406 студената. Број студената за упис је јасно дефинисан у складу са акредитацијом, као и услови за упис и пријем студената. Конкурс за упис студената садржи број студената за одређене студијске програме, услове за упис, мерила за утврђивање редоследа кандидата, поступак спровођења конкурса, начин и рокове за подношење жалбе на утврђени редослед кандидата, као и висину школарине коју плаћају студенти чије се студирање не финансира из буџета.

Факултет непрекидно и систематски прати успех студената и њихово напредовање на сваком од студијских програма које реализује и предузима одређене корективне и превентивне мере у случају незадовољавајућег успеха студената. У приложеној документацији дата је табела пролазности и успеха студената 


Факултет је обезбедио одговарајући простор за извођење наставе и обављање административних и управних послова, укупна површина расположивог простора износи 9206 m2, што за укупан акредитован број од 1036 студената на свим студијским програмима износи 8,9м2 по једном студенту. Установа је обезбедила амфитеатре, слушаонице, вежбаонице, лабораторије и друге просторије за извођење наставе, као и библиотечки простор  и читаоницу, што је у складу са потребама образовног процеса. Поред објеката на примарној локацији Факултета настава се одвија и у другим екстерним базама Факултета. За потребе административног пословања Факултет је обезбедио одговарајуће просторије. Такође, студентска организација и студенски парламент имају свој уређени простор у коме обављају свакодневне активности. 

Просторије Факултета задовољавају све неопходне урбанистичке, техничке, хигијенске и друге услове за установу овакве врсте. Објекти имају потребне грађевинске и употребне дозволе и прилагођени су захтеваним здравствено сигурносним стандардима. Факултет је опремљен потребном технолошком опремом за савремено извођење наставе у складу са потребама студијских програма. Опрема је распоређена на одговарајућим катедрама, односно у одговарајућим лабораторијама и вежбаоницама. Факултет у склопу Катедре за економику и статистику поседује Лабораторију за информатику са 42 рачунара који имају неограничен приступ интернету, као и два рачунара која имају могућност мултимедијалне презентације. На свакој катедри Факултета налази се по један рачунар за претраживање који је на располагању студентима свих година, на свим студијским програмима, што у целини употпуњује информациони систем Факултета доступан студентима. Поред тога, Факултет је обезбедио савремену информатичку опрему за рад деканата, студентске службе и финансијске службе.  

Библиотека Факултета  поседује уџбенике, практикуме, приручнике, збирке задатака, монографије, научне и стручне часописе и остале библиотечке и информатичке ресурсе неопходне за квалитетан рад студената, наставника и сарадника. Различите врсте библиотечких јединица чине библиотечки фонд од 21476  јединице. Део Централне библиотеке су и библиотеке мањег обима на катедрама које располажу књигама и часописима из ужих области којима се катедра бави. Библиотека је пуноправни члан јединственог библиотечко-информационог система Републике Србије COBISS којим управља Народна библиотеке Србије. 

Финансирање Факултета обезбеђује се средствима оснивача као и сопственим приходима. Оснивач обезбеђује Факултету средства за зараде запослених и материјалне трошкове. Извори финансирања  установе довољни су да обезбеде квалитетно извођење наставе студијских програма на задовољавајућем нивоу. Приходи од Министарства образовања, науке и технолошког развоја, намењени покривању сталних трошкова  недовољни су, па се надокнађују из сопствених извора финансирања, услед чега континуирано недостају средства за набавку опреме и основних средстава. Факултет је приложио финансијске резултате за  последње три године. 
Факултета је усвојио Стратегију обезбеђења квалитета у свим процесима рада Факултета, са посебним нагласком на квалитет наставног процеса и услова студирања. Факултет је донео Јавни акт о политици обезбеђења квалитета факултета и Правилник о обезбеђењу квалитета факултета, којима се дефинишу сви релевантни елементи система обезбеђења квалитета факултета, укључујући ту и састав и делокруг рада Комисије за контролу квалитета, као и спровођење поступка самовредновања и оцењивања квалитета. Комисија за обезбеђење и унапређење квалитета која има 18 чланова: 11 наставника, три представника ненаставног особља и четири студента, што је задовољавајући однос.


Стратешко планирање установе и ресурси који су неопходни за постизање  циљева, мере за обезбеђење, контролу и унапређење  квалитета, субјекти обезбеђења квалитета и области обезбеђивања квалитета су на задовољавајућем нивоу, као и опредељење факултета  за изградњу организационе културе квалитета. 

Комисија за акредитацију и проверу квалитета, утврдила је да високошколска установа Универзитет у Београду - Факултет ветеринарске медицине, са седиштем у Београду, у ул. Булевар ослобођења 18 испуњава стандарде у погледу квалитета установе прописане Правилником о стандардима и поступку за акредитацију високошколских установа и студијских програма.

Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.


Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.
	Достављено:

- високошколској установи

- архиви КАПК

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И 

ПРОВЕРУ КВАЛИТЕТА

У В Е Р Е Њ Е

О АКРЕДИТАЦИЈИ високошколске установе

Универзитет у Београду - Факултет ветеринарске медицине, са седиштем у Београду, у ул. Булевар ослобођења 18,  DOCVARIABLE ConvertString(Sediste,1,5) \* MERGEFORMAT ПИБ 100266509,  DOCVARIABLE PIB \* MERGEFORMAT Матични број 07002009, испуниo је стандарде за акредитацију високошколске установе, прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08).  

Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

